उत्तर प्रदेश में 2019 के आम चुनाव में बीजेपी यानी मोदी के खिलाफ विपक्ष के महागठबंधन की कोशिशों में अभी कई पेंच नजर आ रहे हैं. सपा ने अपने पत्ते जरूर खोल दिये हैं, लेकिन बीएसपी सुप्रीमों मायावती की तरफ से अभी तक कोई सकारात्मक बयान नहीं आया है. शायद इसी लिये राजनीति के जानकार कह रहे हैं कि उप-चुनाव की और बात है, लेकिन आम चुनाव के लिये कम से कम उत्तर प्रदेश में तो बीजेपी के खिलाफ महागठबंधन को लेकर धुंध छायी नजर आ रही है. स्थिति यह है कि समाजवादी पार्टी के प्रमुख अखिलेश यादव के अलावा अभी तक बसपा या कांग्रेस किसी ने भी महागठबंधन को लेकर ज्यादा उत्साहजनक प्रतिक्रिया नहीं जताई है. विपक्षी दलों के सहयोग से उप-चुनावों में जीत हासिल करके समाजवादी पार्टी ने लोकसभा चुनाव के लिए गठबंधन की बुनियाद भले ही रख दी है, लेकिन आम चुनाव के लिये कांग्रेस के साथ ही बसपा सुप्रीमों मायावती की चुप्पी इस बात का संकेत है कि महागठबंधन को लेकर अभी कई सियासी पेंच कसे जाने बाकी हैं. एक तरफ टिकट बंटवारे का आधार क्या होगा, इस को लेकर कोई ठोस पहल नहीं हो पा रही है तो दूसरी तरफ बसपा को चिंता इस बात की भी है कि कहीं टिकट नहीं मिलने के कारण उसके दल के कुछ नेता बगावत पर न उतर आयें. इसके अलावा गठबंधन की राजनीति में बीएसपी के सामने सबसे बड़ी समस्या यह आती है कि वह तो अपना वोट बैंक दूसरे दलों के पक्ष में ट्रांसर्फर करनाने में सफल हो जाते हैं,लेकिन दूसरे दलों के वोटर बीएसपी के पक्ष में मतदान करने से हिचकिचाते हैं.ऐसा एक बार नहीं कई बार देखा भी जा चुका है कि गठबंधन की सियासत में बसपा को हमेशा नुकसान ही उठाना पड़ता है. बात आगे की कि जाये तो महागठबंधन की सूरत में पीएम पद का कौन दावेदार होगा, इसको लेकर भी कांग्रेस अध्यक्ष राहुल गांधी से लेकर मायावती और अखिलेश की दिली तमन्ना किसी से छिपी नहीं है.तीनों ही नेता अपने आप को पीएम की रेस से बाहर नहीं बता पा रहे हैं.